Blomme eenvoudig pragtig: Rose onder glas
Hierdie soort rangskikking is ideaal vir ’n tafelversiering, want dit is nie te hoog nie. Die klokglas en kersies sorg vir die mooiste weerkaatsings.
Blomme eenvoudig pragtig: Sag vir silwer
Ek wou hierdie lieflike silwer houer vul met sagte kleure, alhoewel ’n helderrooi net so goed sou werk. Indien die houer wat jy gaan gebruik nie waterdig is nie, voer dit uit met sellofaan, sit dan die nat oase wat tot die regte grootte gesny is daarin en sny die sellofaan rondom die houer af sodat dit nie uitsteek wanneer die rangskikking voltooi is nie.
Blomme eenvoudig pragtig: Tegniese inligting
Blomme eenvoudig pragtig: Ter wille van die vaas
Wat ’n besonderse vaas! As jy bekommerd is dat jou rangskikking sal afbreuk doen aan ’n unieke houer, hou dit eenvoudig. Die kleure in die pot word herhaal deur gebruik te maak van geel krisante en oranje Gerbera. Daarmee saam het ek groen angeliere en ’n eenvoudige breë blaar gebruik.
Blomme eenvoudig pragtig: Tjienks in ’n visbak
Al ooit gewonder wat ’n mens met jou ou visbakke maak? Gebruik blomme met buigbare stele soos tjienkerientjees in hierdie geval (varkore of tulpe kan ook werk) en benut die deurskynende aard van die glas om iets besonders te skep. En as jy nie ou visbakke het nie, skaf gerus een of twee in verskillende groottes aan. So ’n rangskikking lyk altyd baie moeiliker as wat dit is – en dit gebruik nie baie blomme nie.
Blomme eenvoudig pragtig: Tulp-omhelsing
Dit is gewoonlik ’n bietjie meer van ’n uitdaging om die regte blomme te kies vir interessante houers soos hierdie. Tulpe is spesifiek gekies vanweë die skoon lyne wat dan aansluit by die struktuur van die pot. Varkore (Zantedeschia aethiopica) sal ook in hierdie houer werk.
Blomme eenvoudig pragtig: Tulpfantasie
Tulpe is absoluut fantasties. Hulle vertoon effens hard en amper manlik wanneer die knoppe nog toe is. Nadat hulle gerangskik is, groei hulle in alle rigtings, en wanneer hulle oopgaan, vertoon hulle sag, vroulik en amper broos. Tulpe drink geweldig baie water in vergelyking met ander blomme. Maak dus daagliks seker dat die houer vol genoeg is.
Blomme eenvoudig pragtig: Vetplantverskeidenheid
Soms ontgaan dit jou dat potplante ook gerangskik word. ’n Groenigheidjie kan enige kamer ’n bietjie lewe gee en is veral nuttig as jy nie ’n tuin het nie. Growwe houers met iets aards is veral geskik vir vetplante soos hierdie.
Blomme eenvoudig pragtig: Vrolike voëlbadjie
Versier jou tuin met ’n rangskikking in jou voëlbadjie wanneer jy buite onthaal. Jy kan ook bypassende rangskikkings op die patio en langs trappe plaas. Gebruik ligkleurige blomme as die rangskikkings saans sigbaar moet wees.
Blomme eenvoudig pragtig: Vroulik en vrolik
Wyetuithouers is dikwels misleidend wat betref die hoeveelheid blomme wat dit kan hou; neem dus jou pot in ag wanneer jy blomme aankoop of pluk vir ’n rangskikking. Hierdie pot skep ’n sagte, vroulike gevoel vir ’n rangskikking in ’n gastekamer.
Blomme eenvoudig pragtig: Wegneemranonkels
’n Wegneemetehouer werk uitstekend vir ’n rangskikking wat as geskenk aangebied word. Dis raadsaam om ’n dieperige houer te gebruik om dit makliker te maak om jou geskenk te vervoer.
Blomme eenvouding pragtig: ’n Bossie blomme in ’n beker
’n Water- of melkbeker is ’n pragtige houer vir ’n bossie gemengde blomme of kruie uit jou tuin.
Die regte kombinasie van houer en plantmateriaal kan iets baie eenvoudig asemrowend laat lyk.